<classify> Kampuni ya MultiChoice Tanzania, imetangaza washindi wanne waliokidhi vigezo katika shindano la MultiChoice Talent Factory lililoanza Mei, mwaka huu . Programu hii itawezesha jumla ya vijana 60 kutoka katika nchi mbalimbali barani Afrika kuweza kupata mafunzo ya filamu kwa kipindi cha mwaka mmoja katika vituo vitatu mbalimbali ikiwemo Nairobi, Kenya.Kampuni hiyo imeongeza kuwa vijana hao wanatarajiwa kuanza mafunzo hayo Oktoba Mosi, mwaka huu. Mchakato mzima wa kupatakana kwa washindi hawa ulichukua takribani muda wa miezi miwili ambapo kwa hapa nyumbani Tanzania tulipokea maombi kutoka kwa vijana zaidi ya 160, yaliyofuatiwa na mchujo ulifanyika tarehe 20 Julai Mwaka huu hapa Dar es Salaam, imeongeza taarifa hiyo.Taarifa hiyo imeongeza kuwa: maendeleo ya nchi yetu kwa muda mrefu yamekuwa yakitambuliwa kwa uwekezaji katika maliasili nyingi tulizonazo kama vile madini, kilimo, mifugo, wanyamapori, na kadhalika huku sekta ya ubunifu ikiwa haijapewa kipaumbele kikubwa na hivyo sekta ya sanaa na ubunifu kuwa na mchango mdogo katika ukuaji wa uchumi wetu. Ili kuhakikisha kuwa tunasaidiana na serikali katika mkakati wake wa kuifanya sekta ya ubunifu na sanaa kuwa moja ya mihimili ya uchumi wetu, MultiChoice imeanzisha program hii na tumeanza na sekta ya filamu.Kwa mujibu Meneja Uendeshaji MultiChoice Tanzania, Ronald Shelukindo, vijana wa Kitanzania waliofanikiwa kufuzu katika mchakato huu ni Sarah Kimario kutokea Dar es Salaam, Wilson Nkya kutoka Kigoma, Jamal Kishuli kutoka Arusha na Jane Moshi kutoka mkoa wa Kilimanjaro. Tumebarikiwa kwa vipaji vingi katika fani mbalimbali na bila shaka tukiwekeza katika vipaji vya vijana wetu bila shaka tutafanikiwa kupanua wigo wa ajira na uchumi wetu na hivyo kuchangia kwa kiasi kikubwa ukuaji wa uchumi wa nchi yetu, anaongeza.Amesema mafunzo hayo yataanza rasmi mwezi Oktoba mwaka huu itawawezesha vijana hawa wanne kutoka Tanzania kuungana na vijana wengine kutoka nchi mbali mbali za Afrika katika vyuo maalum vya mafunzo ya utengenezaji wa filamu ambavyo vitakuwa nchini Nigeria, Kenya na Zambia. Washindi wa shindano hilo wametoa shukrani zao kwa kampuni ya MultiChoice sambamba na serikali ya Tanzania kwa ujumla. Akizungumza katika hafla hiyo, Wilson Nkya, mmoja kati ya vijana waliopata fursa hiyo amesema kipekee hii ni fursa tuliyokuwa tukiisubiri kwa muda mrefu na tunapenda kutoa shukrani za dhati kwa Kampuni ya MultiChoice, serikali na jamii yote kwa ujumla. Tunaahidi kufanya kila liwezekanalo na mtegemee matokeo chanya kutoka kwetu.  <topic>: KITAIFA 